Megan Young

Si Megan Lynne Young-Daez (ipinanganak 27 Pebrero 1990) ay isang Pilipinang aktres, at may hawak ng titulong Miss World 2013 na napanalunan niya noong 28 Setyembre 2013 sa Bali,Indonesia. Siya ang nakatatandang kapatid ni Lauren Young.

 Buhay at pag-aaral 
Ipinanganak si Young sa Alexandria, Virginia sa isang Pilipinang ina na si Victoria Talde mula sa Pandan, Antique, at isang Amerikanong ama na si Calvin Cole Young III. 

Lumipat ang pamilya ni Young sa Castillejos, Zambales noong siya ay sampung taong gulang. Nakatanggap siya ng sekondaryang edukasyon sa Regional Science High School III sa loob ng Subic Bay Freeport Zone mula 2002 hanggang 2005 bago lumipat sa Kalakhang Maynila upang ituloy ang kanyang karera sa pag-arte. Noong 2011, nagsimula siyang mag-aral ng filmmaking sa De La Salle-College of Saint Benilde.

 Karera 

 2004–07: Maagang karera sa pag-arte sa GMA 
Ang unang pagsabak ni Young sa showbiz ay sa pamamagitan ng ikalawang season ng talent reality search na StarStruck, kung saan nagtapos ito bilang isa sa anim na pinalista. Ang kanyang unang trabaho sa pag-arte sa GMA ay sa Love to Love Presents: Love Ko Urok, kung saan ginampanan niya ang papel ni Meg. Pagkatapos ay ginampanan niya ang papel ni Anna sa Asian Treasures at ang papel ng isang diwata sa Mga Kuwento ni Lola Basyang.

 2007–15: Paglipat sa ABS-CBN at TV5 
Matapos ang mahigit dalawang taon sa GMA Artist Center, lumipat siya sa ABS-CBN kasunod ng kanyang kapatid na si Lauren Young. Siya ang unang artista mula sa StarStruck na lumipat sa karibal na istasyon ng GMA, ang ABS-CBN.

Unang lumabas si Young sa ABS-CBN sa youth oriented show na "Star Magic Presents" Astigs at Abt Ur Luv. Ginampanan din niya ang papel ni Shane sa Kokey, katapat ni Zanjoe Marudo. Nakilala siya nang lumitaw siya bilang isa sa mga celebrity housemates sa Pinoy Big Brother: Celebrity Edition 2, kung saan siya ay tinaguriang "The Princess of Charm". Pagkatapos ng Pinoy Big Brother, ginampanan niya ang kontrabida na si Marcela sa remake ng ABS-CBN ng I Love Betty La Fea, katapat ni John Lloyd Cruz. Noong 2009, isa siya sa apat na personalidad na ipinakilala bilang mga video jockey para sa muling paglulunsad ng Channel [V] Philippines.

 Mga sanggunian 

Kategorya:Mga artista mula sa Pilipinas
Kategorya:Ipinanganak noong 1990